Treskavecin luostari

Treskavecin luostari (mak. Манастир Трескавец) on ortodoksinen luostari Pohjois-Makedoniassa Pelagonian alueella, lähellä Prilepin kaupunkia. Se sijaitsee Zlatovrv-vuorella 8 kilometriä Prilepistä pohjoiseen. Luostarissa sijaitsee Neitsyt Marian kuolonuneen nukkumisen kirkko, jota pidetään yhtenä tärkeimmistä Pohjois-Makedoniassa ja se on alueellinen pyhiinvaelluskohde. Luostari tunnetaan seinämaalauksistaan, joita on maalattu byzanttilaisilta ajoilta lähtien. Luostarin läheisillä kivillä on kallioon kaiverrettuja hautoja neoliittiselta kaudelta. Historia Luostari perustettiin vuoden 1200 tienoilla Byzantin vallan aikaan. Sen vanhimmat säilyneet seinämaalaukset maalattiin 1300-luvulla ja niitä tehtiin aina 1800-luvulle asti. Luostarin vaikutus ulottui myös Byzantin rajojen ulkopuolella ja keskiaikaisen Serbian kuningas Stefan Uroš II Milutin lahjoitti luostarille. Tästä lähtien serbialaiset tukivat luostaria, ja myöhemmin kuningas Stefan Dušanin vallattua Prilepin vuonna 1334, he laajensivat luostaria. Vuonna 1395 Prilepistä tuli osa Osmanien valtakuntaa, mutta luostari säilytti vanhat etuoikeutensa. Keskiajalla yli 100 munkkia asui Treskavecin luostarissa. Ohridin arkkihiippakunnan lakkauttaminen vuonna 1767 kuitenkin heikensi Treskavecin roolia luostarillisena, henkisenä ja kulttuurillisena keskuksena. Toisen maailmansodan jälkeen luostarielämä alueella väheni dramaattisesti ja luostari on ollut vuosia vain yhden munkin ylläpitämä. Luostarirakennukset kärsivät pahasti vuonna 2013 tulipalosta, mutta kirkko säilyi koskemattomana. Luostarirakennukset olivat kärsineet vastaavista tulipaloista vuosina 1867 ja 1991. Lähteet Vasileski, Aleksandar: The Monastery of Treskavec. Cultural Heritage Protection Office, Ministry of Culture of the Republic of Macedonia, 2016. ISBN 978-608-4549-40-6 Viitteet Aiheesta muualla Kuvia tai muita tiedostoja aiheesta Treskavecin luostari Wikimedia Commonsissa